<classify> WIZARA ya Elimu na Mafunzo ya Amali imesema itawachukulia hatua kali za kinidhamu walimu watakaobainika kujishughulisha na udanganyifu wa mitihani. Hayo yalisemwa na Naibu Waziri wa Elimu na Mafunzo ya Amali, Mmanga Mjengo Mjawiri wakati akizungumza na walimu ambao wamechaguliwa kusimamia mitihani ya taifa.Mjawiri alisema mikakati ya wizara hiyo ya elimu ni kuimarisha ubora wa elimu nchini kuwa bora yenye kukidhi mahitaji ya walengwa. Alisema katika siku za karibuni yamejitokeza matukio ya baadhi ya walimu kujishughulisha na kufanya udanganyifu katika mitihani.Tumejipanga vizuri kuhakikisha kwamba matukio ya udanganyifu wa mitihani kwa walimu tunaidhibiti kikamilifu ambapo walimu watakaobainika watachukuliwa hatua za kinidhamu,alisema.Aidha, Mjawiri aliwakumbusha walimu kufuata maadili ya kazi ambayo ndiyo muongozo utakaowafanya kupata mafanikio ya kazi zao. Alisema ubora wa elimu utapimwa kutokana na viwango ambavyo vitatokana na uwezo wa wanafunzi na sio kufanya udanganyifu. Huo ndiyo msimamo wetu kuona kwamba tunapambana na matukio ya udanganyifu wa mitihani kwa wanafunzi,alisema.Ofisa Elimu wa Mkoa wa Mjini Magharibi, Tabia Khatib alisema walimu wote waliochaguliwa kusimamia mitihani wamepimwa kwa vigezo na kuangaliwa mwenendo wa maadili ya kazi.Alisema vigezo hivyo vimezingatiwa kwa sababu suala la mitihani linahitaji unyeti wa hali ya juu ikiwemo kuwepo kwa wasimamizi wanaozingatia maadili. Walimu tuliowachagua kusimamia mitihani wote tumewapima kwa vigezo, sifa na uwezo wa maadili ya kazi na kamwe hatutarajii kutokea matukio ya udanganyifu ikiwemo mwalimu kumsaidia mtihani mwanafunzi,alisema. Wanafunzi wa shule za Zanzibar wapo katika harakati za maandalizi ya kufanya mitihani ya taifa ya kidato cha nne mwezi ujao.  <topic>: KITAIFA 